CELEX: 32009R0262
Language: el
Date: 2009-03-30 00:00:00
Title: Κανονισμός (ΕΚ) αριθ. 262/2009 της Επιτροπής, της 30ής Μαρτίου 2009 , για καθορισμό απαιτήσεων για τη συντονισμένη εκχώρηση και χρήση κωδικών ερωτηματοθέτησης τρόπου λειτουργίας S στον ενιαίο ευρωπαϊκό ουρανό (Κείμενο που παρουσιάζει ενδιαφέρον για τον ΕΟΧ)

31.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 84/20
            
         
      ΚΑΝΟΝΙΣΜΌΣ (ΕΚ) αριθ. 262/2009 ΤΗΣ ΕΠΙΤΡΟΠΉΣ
   
   της 30ής Μαρτίου 2009
   για καθορισμό απαιτήσεων για τη συντονισμένη εκχώρηση και χρήση κωδικών ερωτηματοθέτησης τρόπου λειτουργίας S στον ενιαίο ευρωπαϊκό ουρανό
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (κανονισμός για τη διαλειτουργικότητα) (1), και ιδίως το άρθρο 3 παράγραφος 5,
   τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (2), και ιδίως το άρθρο 8 παράγραφος 2,
   Εκτιμώντας τα ακόλουθα:
   
               (1)
            
            
               Ο τρόπος λειτουργίας S (Select) (επιλογή) είναι μια συλλογική τεχνική επιτήρησης για τον έλεγχο της εναέριας κυκλοφορίας. Επιτρέπει την επιλεκτική ερωτηματοθέτηση σε αεροσκάφη και την εξαγωγή δεδομένων από αέρος, με τα οποία μπορούν να αναπτυχθούν νέες λειτουργίες διαχείρισης της εναέριας κυκλοφορίας. Ο σχεδιασμός συστημάτων που υποστηρίζουν τη διευθυνσιοδότηση μεμονωμένου αεροσκάφους μέσω του τρόπου λειτουργίας S (στο εξής ερωτηματοθέτης τρόπου λειτουργίας S) απαιτεί τη χρήση κωδικών ερωτηματοθέτησης τρόπου λειτουργίας S για τον εντοπισμό και την επιτήρηση αεροσκαφών εξοπλισμένων με αναμεταδότη τρόπου λειτουργίας S.
            
         
               (2)
            
            
               Για την ασφαλή λειτουργία του συστήματος επιτήρησης της εναέριας κυκλοφορίας, είναι βασικό να μην επικαλύπτονται οι περιοχές κάλυψης με ραντάρ δύο ερωτηματοθετών τρόπου λειτουργίας S που χρησιμοποιούν τον ίδιο κωδικό ερωτηματοθέτησης, εκτός εάν είναι ομαδοποιημένοι σε συστάδα ή εάν υπάρχουν κατάλληλοι λειτουργικοί περιορισμοί.
            
         
               (3)
            
            
               Για να υποστηριχθεί η εγκατάσταση περισσότερων ερωτηματοθετών τρόπου λειτουργίας S και να λυθεί το πρόβλημα της έλλειψης κωδικών ερωτηματοθέτησης για την ερωτηματοθέτηση αεροσκαφών, χρειάζεται να συντονισθεί αποτελεσματικά η εκχώρηση και η χρήση αυτών των κωδικών ερωτηματοθέτησης.
            
         
               (4)
            
            
               Ο Eurocontrol έχει λάβει την εντολή, σύμφωνα με το άρθρο 8 παράγραφος 1 του κανονισμού (ΕΚ) αριθ. 549/2004, να εκπονήσει τις απαιτήσεις για την εκχώρηση και χρήση των κωδικών ερωτηματοθέτησης τρόπου λειτουργίας S (στο εξής κωδικοί ερωτηματοθέτησης). Ο παρών κανονισμός βασίζεται στη σχετική έκθεση εντολής της 2ας Ιανουαρίου 2008.
            
         
               (5)
            
            
               Αρχικά, για τεχνικούς λόγους, είχαν καθορισθεί και ήταν σε χρήση μόνον κωδικοί αναγνωριστικής ερωτηματοθέτησης (στο εξής κωδικοί II) 0 έως 15. Εξαιτίας του αναμενόμενου αριθμού ερωτηματοθετών τρόπου λειτουργίας S, λήφθηκαν μέτρα ώστε να καταστεί δυνατή η χρήση πρόσθετων αναγνωριστικών κωδικών επιτήρησης (identifier codes) (στο εξής κωδικοί SI) 1 έως 63.
            
         
               (6)
            
            
               Κανονικά, για τη χρήση κωδικών SI απαιτείται όλοι οι στόχοι τρόπου λειτουργίας S εντός της κάλυψης των ερωτηματοθετών τρόπου λειτουργίας S να είναι εξοπλισμένοι προς το σκοπό αυτό. Ο Eurocontrol εκπόνησε πάντως προδιαγραφές για τη λειτουργία κωδικών II/SI, οι οποίες καθιστούν δυνατή την έγκαιρη χρήση των κωδικών SI με ερωτηματοθέτες τρόπου λειτουργίας S, ακόμη και σε περίπτωση που δενείναι εξοπλισμένοι όλοι οι στόχοι τρόπου λειτουργίας S για τη χρήση των κωδικών SI. Απαιτείται επομένως οι φορείς διαχείρισης του τρόπου λειτουργίας S να προσαρμόσουν τη λειτουργία των κωδικών II/SI.
            
         
               (7)
            
            
               Υπό την εποπτεία του Eurocontrol, δημιουργήθηκε κεντρική υπηρεσία εκχώρησης κωδικού ερωτηματοθέτησης, η οποία παρέχεται μέσω του συστήματος εκχώρησης κωδικού ερωτηματοθέτησης. Τα κράτη μέλη πρέπει να λάβουν τα αναγκαία μέτρα ώστε να εξασφαλίσουν ότι το σύστημα εκχώρησης κωδικού ερωτηματοθέτησης παρέχει πληροφορίες που υποστηρίζουν τη συνάφεια των κύριων θεμάτων που θέτει η εκχώρηση κωδικού ερωτηματοθέτησης. Τα θέματα αυτά πρέπει να προσδιορισθούν με σαφήνεια.
            
         
               (8)
            
            
               Πρέπει να καθορισθούν κοινές διαδικασίες ώστε να εξασφαλισθεί ότι εφαρμόζονται ορθά τα κύρια στοιχεία των εκχωρήσεων κωδικών ερωτηματοθέτησης. Στις διαδικασίες αυτές πρέπει να ληφθούν υπόψη οι σχετικές διατάξεις της Διεθνούς Οργάνωσης Πολιτικής Αεροπορίας (στο εξής ΔΟΠΑ).
            
         
               (9)
            
            
               Οι φορείς διαχείρισης του τρόπου λειτουργίας S και οι πάροχοι υπηρεσιών εναέριας κυκλοφορίας πρέπει να λάβουν κατάλληλα μέτρα ώστε να εντοπίζονται και να μετριάζονται τα αποτελέσματα τυχόν σύγκρουσης μεταξύ κωδικών ερωτηματοθέτησης.
            
         
               (10)
            
            
               Ο παρών κανονισμός δεν καλύπτει στρατιωτικές επιχειρήσεις και στρατιωτική εκπαίδευση, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 549/2004.
            
         
               (11)
            
            
               Περιορισμένος αριθμός κωδικών ερωτηματοθέτησης προορίζεται προς χρήση και διαχείριση αποκλειστικά από στρατιωτικούς φορείς και από μη κυβερνητικές οργανώσεις, και συγκεκριμένα από τον Οργανισμό Βορειοατλαντικού Συμφώνου. Συνεπώς, οι ερωτηματοθέτες τρόπου λειτουργίας S που χρησιμοποιούν αυτούς τους κωδικούς δεν χρειάζεται να ενταχθούν στη διαδικασία συντονισμένης εκχώρησης. Τα κράτη μέλη πρέπει πάντως να λάβουν τα αναγκαία μέτρα ώστε να εξασφαλίσουν ότι η χρήση αυτών των κωδικών ερωτηματοθέτησης δεν έχει δυσμενή αντίκτυπο στην ασφάλεια της εναέριας κυκλοφορίας εν γένει.
            
         
               (12)
            
            
               Ο κωδικός ερωτηματοθέτησης 0 δεσμεύθηκε από τη ΔΟΠΑ για λειτουργία χωρίς εκχωρημένο κωδικό. Οι ερωτηματοθέτες τρόπου λειτουργίας S που χρησιμοποιούν τον κωδικό ερωτηματοθέτησης 0 σύμφωνα με τα πρότυπα και τις συνιστώμενες πρακτικές της ΔΟΠΑ δεν χρειάζεται να ενταχθούν στη διαδικασία συντονισμένης εκχώρησης.
            
         
               (13)
            
            
               Ο κωδικός II 14 δεσμεύθηκε για την από κοινού χρήση από συστήματα δοκιμών. Ο εντοπισμός στόχων τρόπου λειτουργίας S δεν είναι δυνατόν να εξασφαλισθεί όταν λειτουργούν ταυτόχρονα πολλά συστήματα δοκιμών. Οι φορείς διαχείρισης συστημάτων δοκιμών τρόπου λειτουργίας S, οι οποίοι πρέπει να διενεργούν προσωρινές δοκιμές χωρίς να δημιουργείται σύγκρουση, οφείλουν επομένως να εξασφαλίσουν ορθό διμερή συντονισμό με άλλους φορείς διαχείρισης συστημάτων δοκιμών τρόπου λειτουργίας S.
            
         
               (14)
            
            
               Η κεντρική υπηρεσία εκχώρησης κωδικού ερωτηματοθέτησης πρέπει να προσφέρει στα κράτη μέλη και τους φορείς διαχείρισης του τρόπου λειτουργίας S και να επικαιροποιεί, εφόσον χρειάζεται, σχέδιο εκχώρησης κωδικού ερωτηματοθέτησης, με το οποίο παρέχει ασφαλή και αποτελεσματική χρήση των κωδικών ερωτηματοθέτησης. Αυτό το σχέδιο εκχώρησης πρέπει να εγκρίνεται από όσα κράτη μέλη αφορά το περιεχόμενό του.
            
         
               (15)
            
            
               Πρέπει να δημιουργηθεί μηχανισμός επίλυσης καταστάσεων, όταν δεν είναι δυνατή η έγκαιρη έγκριση του σχεδίου εκχώρησης κωδικού ερωτηματοθέτησης.
            
         
               (16)
            
            
               Για να διατηρηθούν ή να ενισχυθούν τα υφιστάμενα επίπεδα ασφάλειας των εργασιών, τα κράτη μέλη εξασφαλίζουν ότι τα ενδιαφερόμενα μέρη προβαίνουν σε αξιολόγηση της ασφάλειας, η οποία περιλαμβάνει διαδικασίες ταυτοποίησης κινδύνων, εκτίμησης της επικινδυνότητας και μετριασμού της επικινδυνότητας. Η εναρμονισμένη εφαρμογή των διαδικασιών αυτών στα συστήματα που καλύπτει ο παρών κανονισμός επιβάλλει τον προσδιορισμό ειδικών απαιτήσεων ασφάλειας για όλες τις προδιαγραφές διαλειτουργικότητας και επιδόσεων.
            
         
               (17)
            
            
               Σύμφωνα με το άρθρο 3 παράγραφος 3 στοιχείο δ) του κανονισμού (ΕΚ) αριθ. 552/2004, οι κανόνες εφαρμογής της διαλειτουργικότητας περιγράφουν τις συγκεκριμένες διαδικασίες αξιολόγησης της συμμόρφωσης που πρέπει να χρησιμοποιούνται για την αξιολόγηση είτε της συμμόρφωσης είτε της καταλληλότητας των συστατικών στοιχείων, καθώς και για τον έλεγχο των συστημάτων.
            
         
               (18)
            
            
               Ο βαθμός ωριμότητας της αγοράς για τα συστατικά στοιχεία στα οποία εφαρμόζεται ο παρών κανονισμός επιτρέπει να αξιολογείται ικανοποιητικά η συμμόρφωση ή η καταλληλότητά τους προς χρήση μέσω του εσωτερικού ελέγχου παραγωγής, με την εφαρμογή διαδικασιών βασισμένων στην ενότητα Α της απόφασης αριθ. 768/2008/ΕΚ του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για κοινό πλαίσιο εμπορίας των προϊόντων και για την κατάργηση της απόφασης 93/465/ΕΟΚ του Συμβουλίου (3).
            
         
               (19)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός καθορίζει απαιτήσεις για τη συντονισμένη εκχώρηση και χρήση κωδικών ερωτηματοθέτησης τρόπου λειτουργίας S (στο εξής κωδικοί ερωτηματοθέτησης) με σκοπό την ασφαλή και αποτελεσματική λειτουργία της επιτήρησης της εναέριας κυκλοφορίας και τον συντονισμό μεταξύ των πολιτικών και στρατιωτικών αρχών.
   2.   Ο παρών κανονισμός εφαρμόζεται στους επιλέξιμους ερωτηματοθέτες τρόπου λειτουργίας S και τα σχετικά συστήματα επιτήρησης, τα συστατικά στοιχεία τους και τις συναφείς διαδικασίες, όταν υποστηρίζουν τη συντονισμένη εκχώρηση ή χρήση επιλέξιμων κωδικών ερωτηματοθέτησης.
   Άρθρο 2
   Ορισμοί
   Για τους σκοπούς του παρόντος κανονισμού εφαρμόζονται οι ορισμοί του άρθρου 2 του κανονισμού (ΕΚ) αριθ. 549/2004.
   Επιπλέον, νοείται ως:
   
               1)
            
            
               «ερωτηματοθέτης τρόπου λειτουργίας S», σύστημα απαρτιζόμενο από κεραία και ηλεκτρονικά στοιχεία, το οποίο υποστηρίζει τη διευθυνσιοδότηση μεμονωμένου αεροσκάφους μέσω του τρόπου λειτουργίας επιλογής, γνωστού ως τρόπος λειτουργίας S·
            
         
               2)
            
            
               «κωδικός ερωτηματοθέτησης», είτε ένας αναγνωριστικός κωδικός ερωτηματοθέτησης είτε ένας αναγνωριστικός κωδικός επιτήρησης για πολυθεσική ασφάλιση και πιθανόν πρωτόκολλα επικοινωνιών·
            
         
               3)
            
            
               «αναγνωριστικός κωδικός ερωτηματοθέτησης» (στο εξής κωδικός II), κωδικός ερωτηματοθέτησης τρόπου λειτουργίας S με τιμή κυμαινόμενη από 0 έως 15, ο οποίος μπορεί να χρησιμοποιηθεί τόσο για πολυθεσική ασφάλιση όσο και για πρωτόκολλα επικοινωνιών·
            
         
               4)
            
            
               «αναγνωριστικός κωδικός επιτήρησης» (στο εξής κωδικóς SI), κωδικός ερωτηματοθέτησης τρόπου λειτουργίας S με τιμή κυμαινόμενη από 1 έως 63, ο οποίος μπορεί να χρησιμοποιηθεί για πρωτόκολλα πολυθεσικής ασφάλισης, αλλά δεν μπορεί να χρησιμοποιηθεί για πρωτόκολλα πολυθεσικών επικοινωνιών·
            
         
               5)
            
            
               «πολυθεσική ασφάλιση», το πρωτόκολλο το οποίο επιτρέπει την επίκτηση και την ασφάλιση στόχων τρόπου λειτουργίας S από πολλούς επικαλυπτόμενους ερωτηματοθέτες τρόπου λειτουργίας S·
            
         
               6)
            
            
               «πρωτόκολλα πολυθεσικών επικοινωνιών», τα πρωτόκολλα που χρησιμοποιούνται για τον συντονισμό, σε περιοχές με επικαλυπτόμενους ερωτηματοθέτες τρόπου λειτουργίας S, του ελέγχου επικοινωνιών εκτελούμενων με περισσότερες από μία συναλλαγές·
            
         
               7)
            
            
               «στόχος τρόπου λειτουργίας S», πλατφόρμα εξοπλισμένη με αναμεταδότη τρόπου λειτουργίας S·
            
         
               8)
            
            
               «ασφάλιση», το πρωτόκολλο το οποίο επιτρέπει την καταστολή όλων των ολοκλησικών απαντήσεων τρόπου λειτουργίας S από ήδη επικτημένους στόχους τρόπου λειτουργίας S·
            
         
               9)
            
            
               «φορέας διαχείρισης του τρόπου λειτουργίας S», το πρόσωπο, ο οργανισμός ή η επιχείρηση που διαχείριζεται ή προσφέρεται να διαχειρισθεί ερωτηματοθέτη τρόπου λειτουργίας S, καθώς και:
               
                           α)
                        
                        
                           οι φορείς παροχής υπηρεσιών αεροναυτιλίας·
                        
                     
                           β)
                        
                        
                           οι κατασκευαστές ερωτηματοθετών τρόπου λειτουργίας S·
                        
                     
                           γ)
                        
                        
                           οι φορείς εκμετάλλευσης αερολιμένων·
                        
                     
                           δ)
                        
                        
                           ερευνητικά ιδρύματα·
                        
                     
                           ε)
                        
                        
                           κάθε άλλος φορέας που έχει το δικαίωμα να διαχειρίζεται ερωτηματοθέτη τρόπου λειτουργίας S·
                        
                     
         
               10)
            
            
               «εκχώρηση κωδικού ερωτηματοθέτησης» καθορισμός τιμών για τουλάχιστον όλα τα κύρια στοιχεία εκχώρησης κωδικού ερωτηματοθέτησης, όπως αυτά που περιέχει το μέρος Β του παραρτήματος ΙΙ·
            
         
               11)
            
            
               «σύστημα εκχώρησης κωδικού ερωτηματοθέτησης», σύστημα εντός του ευρωπαϊκού δικτύου διαχείρισης της εναέριας κυκλοφορίας, και οι σχετικές διαδικασίες, μέσω των οποίων μια κεντρική υπηρεσία εκχώρησης κωδικού ερωτηματοθέτησης (στο εξής «υπηρεσία εκχώρησης κώδικα ερωτηματοθέτησης»), η οποία ασχολείται με την επεξεργασία των αιτήσεων κωδικού ερωτηματοθέτησης και την πρόταση σχεδίου εκχώρησης κωδικού ερωτηματοθέτησης, παρέχεται σε φορείς διαχείρισης του τρόπου λειτουργίας S μέσω των κρατών μελών·
            
         
               12)
            
            
               «αίτηση κωδικού ερωτηματοθέτησης», αίτηση φορέα διαχείρισης του τρόπου λειτουργίας S για την εκχώρηση κωδικού ερωτηματοθέτησης·
            
         
               13)
            
            
               «πρόταση σχεδίου εκχώρησης κωδικού ερωτηματοθέτησης», πρόταση πλήρους δέσμης εκχωρήσεων IC, την οποία υποβάλλει υπηρεσία εκχώρησης κωδικού ερωτηματοθέτησης προς έγκριση από κράτη μέλη·
            
         
               14)
            
            
               «σχέδιο εκχώρησης κωδικού ερωτηματοθέτησης», η πλέον πρόσφατα εγκριθείσα πλήρης δέσμη εκχωρήσεων κωδικού ερωτηματοθέτησης·
            
         
               15)
            
            
               «επιλέξιμος ερωτηματοθέτης τρόπου λειτουργίας S», ερωτηματοθέτης τρόπου λειτουργίας S, για τον οποίο πληρείται τουλάχιστον μια από τις κάτωθι προϋποθέσεις:
               
                           α)
                        
                        
                           ο ερωτηματοθέτης στηρίζεται, τουλάχιστον εν μέρει, στις ολοκλησικές ερωτήσεις τρόπου λειτουργίας S για την επίκτηση στόχων τρόπου λειτουργίας S· ή
                        
                     
                           β)
                        
                        
                           ο ερωτηματοθέτης ασφαλίζει τους επικτημένους στόχους τρόπου λειτουργίας S στην απάντηση ολοκλησικών ερωτήσεων τρόπου λειτουργίας S, μόνιμα ή κατά διαστήματα, για την εν μέρει ή ολόκληρη την κάλυψή του· ή
                        
                     
                           γ)
                        
                        
                           ο ερωτηματοθέτης χρησιμοποιεί πρωτόκολλα πολυθεσικών επικοινωνιών για αιτήσεις ζεύξης δεδομένων·
                        
                     
         
               16)
            
            
               «επιλέξιμος κωδικός ερωτηματοθέτησης», κάθε κωδικός από τους κωδικούς II και τους κωδικούς SI, εκτός από:
               
                           α)
                        
                        
                           τον κωδικό 0 από τους κωδικούς ΙΙ·
                        
                     
                           β)
                        
                        
                           τον (τους) κωδικό(-εούς) ερωτηματοθέτησης που έχουν δεσμευθεί για διαχείριση και εκχώρηση από στρατιωτικούς φορείς και μη κυβερνητικούς οργανισμούς, και ιδίως τον Οργανισμό Βορειοατλαντικού Συμφώνου·
                        
                     
         
               17)
            
            
               «ολοκλησικές ερωτήσεις τρόπου λειτουργίας S», τα μηνύματα που χρησιμοποιούνται κανονικά από ερωτηματοθέτες τρόπου λειτουργίας S για την επίκτηση στόχων τρόπου λειτουργίας S που εισέρχονται στην περιοχή που καλύπτουν·
            
         
               18)
            
            
               «επιχειρησιακός κωδικός ερωτηματοθέτησης», κάθε επιλέξιμος κωδικός ερωτηματοθέτησης εκτός του κωδικού 14 από τους κωδικούς ΙΙ·
            
         
               19)
            
            
               «αρμόδιο κράτος μέλος»:
               
                           α)
                        
                        
                           για πάροχο υπηρεσιών αεροναυτιλίας, το κράτος μέλος που έχει πιστοποιήσει τον πάροχο σύμφωνα με τον κανονισμό (ΕΚ) αριθ. 2096/2005 της Επιτροπής (4)·
                        
                     
                           β)
                        
                        
                           διαφορετικά, το κράτος μέλος εντός της περιοχής ευθύνης του οποίου ο φορέας διαχείρισης του τρόπου λειτουργίας S διαχειρίζεται ή πρόκειται να διαχειρισθεί επιλέξιμο κωδικό ερωτηματοθέτησης τρόπου λειτουργίας S·
                        
                     
         
               20)
            
            
               «σύγκρουση κωδικών ερωτηματοθέτησης», ασυντόνιστη και επικαλυπτόμενη κάλυψη δύο ή περισσοτέρων ερωτηματοθετών τρόπου λειτουργίας S που λειτουργούν με τον ίδιο κωδικό ερωτηματοθέτησης, η οποία έχει ενδεχομένως ως αποτέλεσμα να μην εντοπίζεται ένα αεροσκάφος από έναν τουλάχιστον από τους ερωτηματοθέτες τρόπου λειτουργίας S·
            
         
               21)
            
            
               «παρακολούθηση της σύγκρουσης κωδικών ερωτηματοθέτησης», η εφαρμογή, από φορέα διαχείρισης του τρόπου λειτουργίας S, τεχνικών ή διαδικαστικών μέσων για τον εντοπισμό των αποτελεσμάτων από συγκρούσεις κωδικών ερωτηματοθέτησης με άλλους ερωτηματοθέτες τρόπου λειτουργίας S στα δεδομένα επιτήρησης που παρέχουν οι δικοί του ερωτηματοθέτες τρόπου λειτουργίας S·
            
         
               22)
            
            
               «ακολουθία εφαρμογής», η χρονικά δεσμευτική ακολουθία εφαρμογής των εκχωρήσεων κωδικών ερωτηματοθέτησης με τους οποίους πρέπει να συμμορφώνονται οι φορείς διαχείρισης του τρόπου λειτουργίας S για να αποφεύγουν τις πρόσκαιρες συγκρούσεις κωδικών ερωτηματοθέτησης·
            
         
               23)
            
            
               «κωδικός προσαρμογής II», ο κωδικός II αποκωδικοποιημένος από αναμεταδότη τρόπου λειτουργίας S που δεν υποστηρίζει κωδικούς SI, σε ολοκλησική ερωτηματοθέτηση τρόπου λειτουργίας S που περιέχει κωδικό SI, και ο οποίος θα χρησιμοποιηθεί από αυτόν τον αναμεταδότη για την κωδικοποίηση της ολοκλησικής απάντησης·
            
         
               24)
            
            
               «χάρτης ασφάλισης», αρχείο διάρθρωσης του αρχείου ερωτηματοθέτη τρόπου λειτουργίας S το οποίο καθορίζει πότε και πώς ασφαλίζονται στόχοι τρόπου λειτουργίας S.
            
         Άρθρο 3
   Απαιτήσεις διαλειτουργικότητας και επιδόσεων
   Οι φορείς διαχείρισης του τρόπου λειτουργίας S εξασφαλίζουν ότι το ηλεκτρονικό συστατικό στοιχείο της κεφαλής του ραντάρ των ερωτηματοθετών τους τρόπου λειτουργίας S που χρησιμοποιούν επιχειρησιακό κωδικό ερωτηματοθέτησης υποστηρίζει:
   
               1)
            
            
               τη χρήση κωδικών SI και κωδικών II σύμφωνα με τις διατάξεις της Διεθνούς Οργάνωσης Πολιτικής Αεροπορίας που αναφέρονται στο παράρτημα I σημείο 1·
            
         
               2)
            
            
               τη χρήση λειτουργίας κωδικών II/ SI σύμφωνα με τις απαιτήσεις του παραρτήματος ΙΙΙ.
            
         Άρθρο 4
   Συναφείς διαδικασίες για φορείς διαχείρισης του τρόπου λειτουργίας S
   1.   Οι φορείς διαχείρισης του τρόπου λειτουργίας S διαχειρίζονται μόνον επιλέξιμο ερωτηματοθέτη τρόπου λειτουργίας S, χρησιμοποιώντας επιλέξιμο κωδικό ερωτηματοθέτησης, εφόσον έχουν λάβει εκχώρηση κωδικού ερωτηματοθέτησης, προς το σκοπό αυτό, από το αρμόδιο κράτος μέλος.
   2.   Οι φορείς διαχείρισης του τρόπου λειτουργίας S, οι οποίοι προτίθενται να διαχειρισθούν, ή διαχειρίζονται, επιλέξιμο ερωτηματοθέτη τρόπου λειτουργίας S που δεν έχει εκχωρηθεί, υποβάλουν αίτηση κωδικού ερωτηματοθέτησης στο αρμόδιο κράτος μέλος σύμφωνα με τις απαιτήσεις του παραρτήματος II μέρος A.
   3.   Οι φορείς διαχείρισης του τρόπου λειτουργίας S συμμορφώνονται με τα κύρια σημεία των εκχωρήσεων κώδικα ερωτηματοθέτησης που λαμβάνουν, όπως αυτά αναφέρονται στο παράρτημα II μέρος B.
   4.   Οι φορείς διαχείρισης του τρόπου λειτουργίας S ενημερώνουν το αρμόδιο κράτος μέλος τουλάχιστον ανά έξι μήνες για κάθε αλλαγή στον προγραμματισμό εγκατάστασης ή την επιχειρησιακή κατάσταση των ερωτηματοθετών τρόπου λειτουργίας S σχετική με κάθε κύριο σημείο της εκχώρησης κωδικού ερωτηματοθέτησης αναφερόμενο στο παράρτημα II μέρος B.
   5.   Οι φορείς διαχείρισης του τρόπου λειτουργίας S εξασφαλίζουν ότι κάθε ερωτηματοθέτης τους τρόπου λειτουργίας S χρησιμοποιεί αποκλειστικά τον κωδικό ερωτηματοθέτησης που του έχει εκχωρηθεί.
   Άρθρο 5
   Συναφείς διαδικασίες για τα κράτη μέλη
   1.   Τα κράτη μέλη ελέγχουν την εγκυρότητα των αιτήσεων κωδικού ερωτηματοθέτησης που παραλαμβάνουν από φορείς διαχείρισης του τρόπου λειτουργίας S, πριν τις διαθέσουν προς συντονισμό μέσω του συστήματος εκχώρησης κωδικού ερωτηματοθέτησης. Ο έλεγχος εγκυρότητας περιλαμβάνει τα κύρια σημεία που αναφέρονται στο παράρτημα II μέρος A.
   2.   Τα κράτη μέλη λαμβάνουν τα αναγκαία μέτρα για να εξασφαλίσουν ότι το σύστημα εκχώρησης κωδικού ερωτηματοθέτησης:
   
               α)
            
            
               ελέγχει εάν οι αιτήσεις κωδικού ερωτηματοθέτησης είναι σύμφωνες με τις συμβάσεις μορφοτύπου και δεδομένων·
            
         
               β)
            
            
               ελέγχει εάν οι αιτήσεις κωδικού ερωτηματοθέτησης είναι πλήρεις, ακριβείς και έγκαιρες·
            
         
               γ)
            
            
               εντός έξι ημερολογιακών μηνών κατ’ ανώτατο όριο από την αίτηση:
               
                           i)
                        
                        
                           εκτελεί προσομοιώσεις της επικαιροποίησης του σχεδίου εκχώρησης κωδικού ερωτηματοθέτησης με βάση τις εκκρεμούσες αιτήσεις,
                        
                     
                           ii)
                        
                        
                           εκπονεί πρόταση επικαιροποίησης του σχεδίου εκχώρησης κωδικού ερωτηματοθέτησης για να εγκριθεί από τα κράτη μέλη που αφορά,
                        
                     
                           iii)
                        
                        
                           εξασφαλίζει ότι η πρόταση επικαιροποίησης του σχεδίου εκχώρησης κωδικού ερωτηματοθέτησης πληροί στο μέγιστο δυνατόν τις επιχειρησιακές απαιτήσεις των αιτήσεων κωδικού ερωτηματοθέτησης, όπως περιγράφεται στα κύρια σημεία ζ), η) και θ) του παραρτήματος ΙΙ μέρος Α,
                        
                     
                           iv)
                        
                        
                           επικαιροποιεί και κοινοποιεί στα κράτη μέλη το σχέδιο εκχώρησης κωδικού ερωτηματοθέτησης αμέσως μόλις εγκριθεί, με την επιφύλαξη εθνικών διαδικασιών για την κοινοποίηση πληροφοριών σε ερωτηματοθέτες τρόπου λειτουργίας S που λειτουργούν από στρατιωτικούς φορείς.
                        
                     
         3.   Οι αλλαγές του σχεδίου εκχώρησης κωδικού ερωτηματοθέτησης υπόκεινται στην έγκριση όλων των κρατών μελών τα οποία αφορά η επικαιροποίηση του σχεδίου.
   4.   Σε περίπτωση διαφωνίας επί των αλλαγών που αναφέρονται στην παράγραφο 3 του παρόντος άρθρου, τα αρμόδια κράτη μέλη θέτουν το θέμα στην Επιτροπή για τη λήψη μέτρων. Η Επιτροπή ενεργεί σύμφωνα με τη διαδικασία του άρθρου 5 παράγραφος 2 του κανονισμού (ΕΚ) αριθ. 549/2004.
   5.   Τα κράτη μέλη που αναφέρονται στην παράγραφο 3 εξασφαλίζουν ότι οι εγκρίσεις τους σχεδίου εκχώρησης κωδικού ερωτηματοθέτησης κοινοποιούνται στα άλλα κράτη μέλη μέσω του συστήματος εκχώρησης κωδικού ερωτηματοθέτησης.
   6.   Τα κράτη μέλη που αναφέρονται στην παράγραφο 3 εξασφαλίζουν ότι οι αλλαγές εκχώρησης κωδικού ερωτηματοθέτησης που απορρέουν από επικαιροποίηση σχεδίου εκχώρησης κωδικού ερωτηματοθέτησης κοινοποιούνται στους ενδιαφερόμενους χειριστές τρόπου λειτουργίας S που είναι υπό τη δικαιοδοσία τους εντός 14 ημερολογιακών ημερών από την παραλαβή του επικαιροποιημένου σχεδίου εκχώρησης.
   7.   Τα κράτη μέλη διαθέτουν στα υπόλοιπα κράτη μέλη τουλάχιστον ανά 6 μήνες μέσω του συστήματος εκχώρησης κωδικού ερωτηματοθέτησης επικαιροποιημένο αρχείο της εκχώρησης και χρήσης κωδικού ερωτηματοθέτησης από τους επιλέξιμους ερωτηματοθέτες τρόπου λειτουργίας S εντός της περιοχής δικαιοδοσίας τους.
   8.   Εφόσον υφίσταται επικάλυψη ερωτηματοθέτη τρόπου λειτουργίας S ευρισκόμενου εντός της περιοχής δικαιοδοσίας κράτους μέλους με ερωτηματοθέτη τρόπου λειτουργίας S ευρισκόμενο εντός της περιοχής δικαιοδοσίας τρίτης χώρας, το ενδιαφερόμενο κράτος μέλος:
   
               α)
            
            
               εξασφαλίζει ότι η τρίτη χώρα ενημερώνεται σχετικά με τις απαιτήσεις ασφάλειας που συνδέονται με την εκχώρηση και χρήση κωδικών ερωτηματοθέτησης·
            
         
               β)
            
            
               λαμβάνουν τα απαραίτητα μέτρα ώστε να συντονισθεί η χρήση των κωδικών ερωτηματοθέτησης με την τρίτη χώρα.
            
         Άρθρο 6
   Συναφείς διαδικασίες για τους παρόχους υπηρεσιών εναέριας κυκλοφορίας
   Οι πάροχοι υπηρεσιών εναέριας κυκλοφορίας δεν χρησιμοποιούν δεδομένα ερωτηματοθετών τρόπου λειτουργίας S που λειτουργούν υπό τη δικαιοδοσία τρίτης χώρας εφόσον δεν έχει συντονισθεί η εκχώρηση κωδικού ερωτηματοθέτησης.
   Άρθρο 7
   Απαιτήσεις έκτακτης ανάγκης
   1.   Οι πάροχοι υπηρεσιών εναέριας κυκλοφορίας εκτιμούν τον πιθανό αντίκτυπο συγκρούσεων κωδικών ερωτηματοθέτησης, και την αντίστοιχη πιθανή απώλεια δεδομένων επιτήρησης στόχου τρόπου λειτουργίας S από τους επηρεαζόμενους ερωτηματοθέτες τρόπου λειτουργίας S, στις υπηρεσίες εναέριας κυκλοφορίας, λαμβάνοντας υπόψη τις επιχειρησιακές τους απαιτήσεις και τη διαθέσιμη πλεονασματικότητα.
   2.   Εφόσον εκτιμηθεί ότι η πιθανή απώλεια δεδομένων επιτήρησης στόχου τρόπου λειτουργίας S δεν επηρεάζει την ασφάλεια, οι φορείς διαχείρισης του τρόπου λειτουργίας S:
   
               α)
            
            
               εφαρμόζουν μέσα παρακολούθησης για να εντοπίζουν συγκρούσεις κωδικών ερωτηματοθέτησης προκαλούμενες από άλλους ερωτηματοθέτες τρόπου λειτουργίας S, οι οποίες επηρεάζουν επιλέξιμους ερωτηματοθέτες τρόπου λειτουργίας S που λειτουργούν με οποιονδήποτε επιχειρησιακό κωδικό ερωτηματοθέτησης·
            
         
               β)
            
            
               εξασφαλίζουν ότι ο εντοπισμός σύγκρουσης κωδικού ερωτηματοθέτησης με τα εφαρμοζόμενα μέσα παρακολούθησης επιτυγχάνεται έγκαιρα και με κάλυψη που πληροί τις απαιτήσεις ασφάλειας·
            
         
               γ)
            
            
               προσδιορίζουν και εφαρμόζουν κατά περίπτωση, τρόπο επαναφοράς λειτουργίας για να μετριάζουν πιθανούς κινδύνους σύγκρουσης κωδικού ερωτηματοθέτη με οποιονδήποτε επιχειρησιακό κωδικό, τους οποίους έχουν εντοπίσει κατά την εκτίμηση που αναφέρεται στην παράγραφο 1·
            
         
               δ)
            
            
               εξασφαλίζουν ότι ο εφαρμοζόμενος τρόπος επαναφοράς λειτουργίας δεν δημιουργεί σύγκρουση με άλλους ερωτηματοθέτες τρόπου λειτουργίας S που αναφέρονται στο σχέδιο εκχώρησης κωδικού ερωτηματοθέτησης.
            
         3.   Οι φορείς διαχείρισης του τρόπου λειτουργίας S αναφέρουν στο αρμόδιο κράτος μέλος κάθε εντοπιζόμενη σύγκρουση ερωτηματοθέτη, στην οποία εμπλέκονται επιλέξιμος κωδικός ερωτηματοθέτησης τρόπου λειτουργίας S που λειτουργούν με οποιονδήποτε επιχειρησιακό κωδικό ερωτηματοθέτησης, και διαθέτουν, μέσω του συστήματος εκχώρησης κωδικού ερωτηματοθέτησης, τις σχετικές πληροφορίες στους υπόλοιπους φορείς διαχείρισης του τρόπου λειτουργίας S.
   Άρθρο 8
   Πολιτικοστρατιωτικός συντονισμός
   1.   Τα κράτη μέλη λαμβάνουν τα αναγκαία μέτρα ώστε να διασφαλίσουν ότι συμμορφώνονται με τα άρθρα 3 έως 7 και το άρθρο 12 οι στρατιωτικές μονάδες που διαχειρίζονται επιλέξιμους ερωτηματοθέτες τρόπου λειτουργίας S με οποιονδήποτε κωδικό ερωτηματοθέτησης άλλον από τον κωδικό II 0 και άλλους κωδικούς που έχουν δεσμευθεί για στρατιωτική διαχείριση.
   2.   Τα κράτη μέλη λαμβάνουν τα αναγκαία μέτρα ώστε να διασφαλίσουν ότι οι στρατιωτικές μονάδες, οι οποίες διαχειρίζονται ερωτηματοθέτες τρόπου λειτουργίας S με κωδικό ερωτηματοθέτησης II 0 ή άλλους κωδικούς ερωτηματοθέτησης που έχουν δεσμευθεί για στρατιωτική διαχείριση, παρακολουθούν την αποκλειστική χρήση αυτών των κωδικών ερωτηματοθέτησης, για να αποφευχθεί η ασυντόνιστη χρήση οποιουδήποτε επιλέξιμου κωδικού ερωτηματοθέτησης.
   3.   Τα κράτη μέλη λαμβάνουν τα αναγκαία μέτρα ώστε να εξασφαλίσουν ότι η εκχώρηση και χρήση κωδικών ερωτηματοθέτησης για στρατιωτικές μονάδες δεν έχει δυσμενή αντίκτυπο στην ασφάλεια της εναέριας κυκλοφορίας εν γένει.
   Άρθρο 9
   Απαιτήσεις ασφάλειας πτήσεων
   1.   Οι φορείς διαχείρισης τρόπου λειτουργίας S εξασφαλίζουν ότι εκτιμώνται και μετριάζονται κατάλληλα τυχόν κίνδυνοι σύγκρουσης κωδικού ερωτηματοθέτη που επηρεάζει τους δικούς τους ερωτηματοθέτες τρόπου λειτουργίας S.
   2.   Τα κράτη μέλη λαμβάνουν όλα τα απαραίτητα μέτρα ώστε να διασφαλίζουν ότι τυχόν αλλαγές στα υφιστάμενα συστήματα και στις συναφείς διαδικασίες που αναφέρονται στο άρθρο 1 παράγραφος 2 ή η καθιέρωση νέων συστημάτων και διαδικασιών γίνονται εφόσον προηγηθεί, εκ μέρους των ενδιαφερομένων μερών, αξιολόγηση της ασφάλειας, η οποία περιλαμβάνει ταυτοποίηση των κινδύνων, εκτίμηση της επικινδυνότητας και διαδικασίες μετριασμού της.
   3.   Για τους σκοπούς της αξιολόγησης της ασφάλειας, θεωρούνται επίσης ως ελάχιστες απαιτήσεις ασφάλειας οι απαιτήσεις των άρθρων 4 έως 8 και του άρθρου 12.
   Άρθρο 10
   Αξιολόγηση της συμμόρφωσης
   Πριν από την έκδοση της δήλωσης ΕΚ συμμόρφωσης ή καταλληλότητας χρήσης που αναφέρεται στο άρθρο 5 του κανονισμού (ΕΚ) αριθ. 552/2004, οι κατασκευαστές, ή οι εγκατεστημένοι στην Κοινότητα εξουσιοδοτημένοι αντιπρόσωποί τους, συστατικών στοιχείων των συστημάτων που αναφέρονται στο άρθρο 1 παράγραφος 2 του παρόντος κανονισμού εκτιμούν τη συμμόρφωση ή την καταλληλότητα χρήσης των συγκεκριμένων στοιχείων σύμφωνα με τις απαιτήσεις που ορίζονται στο παράρτημα ΙV μέρος Α του παρόντος κανονισμού.
   Άρθρο 11
   Έλεγχος των συστημάτων
   1.   Οι πάροχοι υπηρεσιών αεροναυτιλίας που μπορούν να αποδείξουν ή έχουν αποδείξει ότι πληρούν τις προϋποθέσεις που ορίζονται στο παράρτημα V διενεργούν έλεγχο των συστημάτων που αναφέρονται στο άρθρο 1 παράγραφος 2 σύμφωνα με τις απαιτήσεις που ορίζονται στο παράρτημα VI μέρος Α.
   2.   Οι πάροχοι υπηρεσιών αεροναυτιλίας που δεν μπορούν να αποδείξουν ότι πληρούν τις προϋποθέσεις που ορίζονται στο παράρτημα V αναθέτουν με υπεργολαβία σε κοινοποιημένο οργανισμό τον έλεγχο των συστημάτων που αναφέρονται στο άρθρο 1 παράγραφος 2. Ο έλεγχος διεξάγεται σύμφωνα με τις απαιτήσεις που ορίζονται στο παράρτημα VI μέρος B.
   Άρθρο 12
   Επιπρόσθετες απαιτήσεις
   1.   Οι φορείς διαχείρισης του τρόπου λειτουργίας S εξασφαλίζουν ότι το προσωπικό τους που είναι αρμόδιο για τις εκχωρήσεις κωδικού ερωτηματοθέτησης γνωρίζει δεόντως τις σχετικές διατάξεις του παρόντος κανονισμού και ότι είναι κατάλληλα εκπαιδευμένο για την άσκηση των εργασιακών του καθηκόντων.
   2.   Οι φορείς εκμετάλλευσης τρόπου λειτουργίας S:
   
               α)
            
            
               συντάσσουν και διατηρούν εγχειρίδια λειτουργιών τρόπου λειτουργίας S που περιέχουν τις αναγκαίες οδηγίες και πληροφορίες, οι οποίες επιτρέπουν στο προσωπικό τους που είναι αρμόδιο για την εφαρμογή των εκχωρήσεων κωδικού ερωτηματοθέτησης να εφαρμόζουν τις διατάξεις του παρόντος κανονισμού·
            
         
               β)
            
            
               διασφαλίζουν ότι τα εγχειρίδια που αναφέρονται στο στοιχείο α) παραμένουν διαθέσιμα και επικαιροποιημένα, καθώς και ότι η επικαιροποίησή τους και η διανομή τους υπόκεινται σε κατάλληλη διαχείριση ποιότητας και τεκμηρίωσης·
            
         
               γ)
            
            
               εξασφαλίζουν ότι οι μέθοδοι και οι διαδικασίες λειτουργίας που απαιτούνται για την εφαρμογή εκχωρήσεων κωδικού ερωτηματοθέτησης είναι σύμφωνες με τις σχετικές διατάξεις του παρόντος κανονισμού.
            
         3.   Τα κράτη μέλη λαμβάνουν τα αναγκαία μέτρα για να εξασφαλίσουν ότι το προσωπικό που παρέχει την υπηρεσία εκχώρησης κωδικού ερωτηματοθέτησης γνωρίζει δεόντως τις σχετικές διατάξεις του παρόντος κανονισμού και ότι είναι κατάλληλα εκπαιδευμένο για την άσκηση των εργασιακών του καθηκόντων.
   4.   Τα κράτη μέλη λαμβάνουν τα αναγκαία μέτρα για να εξασφαλίσουν ότι η κεντρική υπηρεσία εκχώρησης κωδικού ερωτηματοθέτησης:
   
               α)
            
            
               εκπονεί και διατηρεί επιχειρησιακά εγχειρίδια, τα οποία περιέχουν τις αναγκαίες οδηγίες και πληροφορίες που επιτρέπουν στο προσωπικό τους να εφαρμόζει τις διατάξεις του παρόντος κανονισμού·
            
         
               β)
            
            
               διασφαλίζουν ότι τα εγχειρίδια που αναφέρονται στο στοιχείο α) παραμένουν διαθέσιμα και επικαιροποιημένα, καθώς και ότι η επικαιροποίησή τους και η διανομή τους υπόκεινται σε κατάλληλη διαχείριση ποιότητας και τεκμηρίωσης·
            
         
               γ)
            
            
               εξασφαλίζει ότι οι μέθοδοι εργασίας και διαδικασίες λειτουργίας είναι σύμφωνες με τις σχετικές διατάξεις του παρόντος κανονισμού.
            
         Άρθρο 13
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Το άρθρο 3 εφαρμόζεται από την 1η Ιανουαρίου 2011.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαρτίου 2009.
      
         
            Για την Επιτροπή
         
         Antonio TAJANI
         
         
            Αντιπρόεδρος
         
      
   
   
      (1)  ΕΕ L 96 της 31.3.2004, σ. 26.
   
      (2)  ΕΕ L 96 της 31.3.2004, σ. 1.
   
      (3)  EE L 218 της 13.8.2008, σ. 82.
   
      (4)  ΕΕ L 335 της 21.12.2005, σ. 13.
   
      ΠΑΡΑΡΤΗΜΑ I
      Διατάξεις της Διεθνούς Οργάνωσης Πολιτικής Αεροπορίας (εφεξής ΔΟΠΑ) που αναφέρονται στο άρθρο 3 παράγραφος 1 και στο παράρτημα III σημείο 2)
      
                  1.
               
               
                  Κεφάλαιο 3 «συστήματα επιτήρησης με ραντάρ», τμήμα 3.1.2.5.2.1.2 «ΚΕ: κώδικας ερωτηματοθέτησης» της ΔΟΠΑ ICAO παράρτημα 10 «αεροναυτικές τηλεπικοινωνίες», τόμος IV «ραντάρ επιτήρησης και τα συστήματα αποφυγής σύγκρουσης» (τρίτη έκδοση, Ιούλιος 2002, με ενσωματωμένη την τροποποίηση 77).
               
            
                  2.
               
               
                  Κεφάλαιο 5, «ζεύξη δεδομένων αέρος-εδάφους με δευτερεύον ραντάρ επιτήρησης (SSR) τρόπου λειτουργίας S», τμήμα 5.2.9 «μορφότυπος έκθεσης ικανότητας ζεύξης δεδομένων» της ΔΟΠΑ παράρτημα 10 «αεροναυτικές τηλεπικοινωνίες», τόμος III «συστήματα επικοινωνιών» (πρώτη έκδοση, τροποποίηση 79).
               
            
   
      ΠΑΡΑΡΤΗΜΑ II
      Μέρος A:   Απαιτήσεις για την εφαρμογή των κωδικών ερωτηματοθέτησης που αναφέρονται στο άρθρο 4 παράγραφος 2 και στο άρθρο 5 παράγραφοι 1 και 2
      Η εφαρμογή ΚΕ περιλαμβάνει τουλάχιστον τα ακόλουθα κύρια σημεία:
      
                  α)
               
               
                  αναφορά μοναδικής εφαρμογής από το αρμόδιο κράτος μέλος·
               
            
                  β)
               
               
                  λεπτομερή στοιχεία του εκπροσώπου του κράτους μέλους που είναι υπεύθυνος για τον συντονισμό της εκχώρησης ΚΕ τρόπου λειτουργίας S·
               
            
                  γ)
               
               
                  λεπτομερή στοιχεία του σημείου επαφής του φορέα διαχείρισης σε θέματα εκχώρησης ΚΕ τρόπου λειτουργίας S IC·
               
            
                  δ)
               
               
                  την ονομασία του ερωτηματοθέτη τρόπου λειτουργίας S·
               
            
                  ε)
               
               
                  τη χρήση του ερωτηματοθέτη τρόπου λειτουργίας S (επιχειρησιακή ή δοκιμαστική)·
               
            
                  στ)
               
               
                  την τοποθεσία του ερωτηματοθέτη τρόπου λειτουργίας S·
               
            
                  ζ)
               
               
                  την προγραμματισμένη ημερομηνία της πρώτης μετάδοσης τρόπου λειτουργίας S ερωτηματοθέτη τρόπου λειτουργίας S·
               
            
                  η)
               
               
                  τη ζητούμενη κάλυψη τρόπου λειτουργίας S·
               
            
                  θ)
               
               
                  ειδικές επιχειρησιακές απαιτήσεις·
               
            
                  ι)
               
               
                  τη δυνατότητα κωδικού SΙ·
               
            
                  ια)
               
               
                  τη δυνατότητα κωδικού «λειτουργίας κωδικού II/SI»·
               
            
                  ιβ)
               
               
                  τη δυνατότητα χάρτη κάλυψης.
               
            Μέρος B:   Απαιτήσεις για την εκχώρηση των κωδικών ερωτηματοθέτησης που αναφέρονται στο άρθρο 2 παράγραφος 10 και στο άρθρο 4 παράγραφοι 3 και 4
      Η εκχώρηση ΚΕ περιλαμβάνει τουλάχιστον τα ακόλουθα κύρια σημεία:
      
                  α)
               
               
                  την αντίστοιχη αναφορά εφαρμογής από το αρμόδιο κράτος μέλος·
               
            
                  β)
               
               
                  αναφορά μοναδικής εφαρμογής από την υπηρεσία εκχώρησης ΚΕ·
               
            
                  γ)
               
               
                  τις αντικαθιστώμενες αναφορές εκχώρησης, εφόσον ζητούνται·
               
            
                  δ)
               
               
                  τον εκχωρούμενο ΚΕ·
               
            
                  ε)
               
               
                  τους περιορισμούς κάλυψης επιτήρησης και ασφάλισης με βάση τη μορφή ζωνικής εμβέλειας ή χάρτη κάλυψης τρόπου λειτουργίας S·
               
            
                  στ)
               
               
                  την περίοδο εφαρμογής κατά τη διάρκεια της οποίας πρέπει να καταχωρισθεί η εκχώρηση στον προσδιορισμένο στην αίτηση ερωτηματοθέτη τρόπου λειτουργίας S·
               
            
                  ζ)
               
               
                  την ακολουθία εφαρμογής που πρέπει να τηρηθεί·
               
            
                  η)
               
               
                  επικουρικά και σε συνδυασμό με άλλες εναλλακτικές λύσεις: δημιουργία συστάδας·
               
            
                  θ)
               
               
                  ειδικούς επιχειρησιακούς περιορισμούς, εφόσον χρειάζονται.
               
            
   
      ΠΑΡΑΡΤΗΜΑ III
      Λειτουργία κωδικού II/SI που αναφέρεται στο άρθρο 3 παράγραφος 2
      
                  1.
               
               
                  Οι ερωτηματοθέτες τρόπου λειτουργίας S, όταν λειτουργούν με κωδικό SI και έχουν ενεργοποιηθεί με κατάλληλη επιχειρησιακή παράμετρο, επικτούν επίσης στόχους μέσω των ολοκλησικών απαντήσεων που έχουν κωδικοποιηθεί με τη χρήση του κωδικού προσαρμογής II.
               
            
                  2.
               
               
                  Οι ερωτηματοθέτες τρόπου λειτουργίας S, όταν λειτουργούν με κωδικό SI και έχουν ενεργοποιηθεί με κατάλληλη επιχειρησιακή παράμετρο, θεωρούν τους αναμεταδότες που αποστέλλει ολοκλησικές απαντήσεις κωδικοποιημένες με τη χρήση κωδικού προσαρμογής II ως αναμεταδότες μη εξοπλισμένους με SI, ανεξαρτήτως της δυνατότητας SI που αναφέρεται στην έκθεση ζεύξης δεδομένων που καθορίζεται στο έγγραφο που αναφέρεται στο παράρτημα I σημείο 2).
               
            
                  3.
               
               
                  Οι ερωτηματοθέτες τρόπου λειτουργίας S, όταν λειτουργούν με κωδικό SI και έχουν ενεργοποιηθεί με κατάλληλη επιχειρησιακή παράμετρο, ερωτούν τους αναμεταδότες χωρίς δυνατότητα κωδικού SI με τη χρήση των μηνυμάτων πρωτοκόλλων πολυθεσικής ασφάλισης τρόπου λειτουργίας S που προβλέπονται για τη λειτουργία κωδικού II. Ο κωδικός II που πρέπει να χρησιμοποιηθεί είναι ο κωδικός προσαρμογής II.
               
            
                  4.
               
               
                  Οι ερωτηματοθέτες τρόπου λειτουργίας S, όταν λειτουργούν με κωδικό SI και έχουν ενεργοποιηθεί με κατάλληλη επιχειρησιακή παράμετρο, διαρθρώνεται από τον φορέα διαχείρισης ώστε:
                  
                              —
                           
                           
                              να μην χρησιμοποιήσει την ασφάλιση στον κωδικό προσαρμογής II για αναμεταδότες χωρίς δυνατότητα κωδικού SI, ή
                           
                        
                              —
                           
                           
                              να χρησιμοποιήσει τη διαλείπουσα ασφάλιση στον κωδικό προσαρμογής II για αναμεταδότες χωρίς δυνατότητα κωδικού SI.
                           
                        
            
                  5.
               
               
                  Οι ερωτηματοθέτες τρόπου λειτουργίας S, όταν λειτουργούν με κωδικό II και έχουν ενεργοποιηθεί με κατάλληλη επιχειρησιακή παράμετρο, διαρθρώνεται από τον φορέα διαχείρισης ώστε:
                  
                              —
                           
                           
                              να μην χρησιμοποιήσει την ασφάλιση για αναμεταδότες που δεν αναφέρουν δυνατότητα SI στην έκθεση δυνατότητας ζεύξης δεδομένων ή δεν μπορούν να αναφέρουν τη δυνατότητά τους ζεύξης δεδομένων, ή
                           
                        
                              —
                           
                           
                              να χρησιμοποιήσει τη διαλείπουσα ασφάλιση για αναμεταδότες που δεν αναφέρουν δυνατότητα SI στην έκθεση δυνατότητας ζεύξης δεδομένων ή δεν μπορούν να αναφέρουν τη δυνατότητά τους ζεύξης δεδομένων.
                           
                        
            
                  6.
               
               
                  Όταν είναι ενεργοποιημένη η λειτουργία κωδικού II/SI, οι χάρτες ασφάλισης δεν λαμβάνονται υπόψη για αναμεταδότες χωρίς δυνατότητα κωδικού SI.
               
            
   
      ΠΑΡΑΡΤΗΜΑ IV
      Μέρος A:   Απαιτήσεις που αναφέρονται στο άρθρο 10 για την εκτίμηση της συμμόρφωσης ή καταλληλότητας χρήσης συστατικών στοιχείων των συστημάτων
      
                  1.
               
               
                  Οι δραστηριότητες ελέγχου αποδεικνύουν τη συμμόρφωση των συστατικών στοιχείων που υποστηρίζουν πρωτόκολλα ασφάλισης κωδικού ΙΙ και κωδικού SI και της λειτουργίας κωδικού II/SI με τις απαιτήσεις διαλειτουργικότητας και επιδόσεων του παρόντος κανονισμού, ή την καταλληλότητά τους προς χρήση ενόσω τα συστατικά στοιχεία αυτά βρίσκονται σε λειτουργία σε περιβάλλον δοκιμής.
               
            
                  2.
               
               
                  Η εφαρμογή της ενότητας που περιγράφεται στο μέρος Β, από τον κατασκευαστή, ή από τον εγκατεστημένο στην Κοινότητα εξουσιοδοτημένο αντιπρόσωπό του, θεωρείται κατάλληλη διαδικασία αξιολόγησης της συμμόρφωσης, προκειμένου να διασφαλίζεται και να δηλώνεται η συμμόρφωση των συστατικών στοιχείων. Επιτρέπονται επίσης ισοδύναμες ή αυστηρότερες διαδικασίες.
               
            Μέρος B:   Ενότητα εσωτερικού ελέγχου παραγωγής
      
                  1.
               
               
                  Η ενότητα αυτή περιγράφει τη διαδικασία με την οποία ο κατασκευαστής ή ο εγκατεστημένος στην Κοινότητα εξουσιοδοτημένος αντιπρόσωπός του που εκπληρώνει τις υποχρεώσεις που ορίζονται στο σημείο 2, διασφαλίζει και δηλώνει ότι τα σχετικά συστατικά στοιχεία πληρούν τις απαιτήσεις του παρόντος κανονισμού. Ο κατασκευαστής ή ο εγκατεστημένος στην Κοινότητα εξουσιοδοτημένος εκπρόσωπός του συντάσσει γραπτή δήλωση συμμόρφωσης ή καταλληλότητας προς χρήση σύμφωνα με το σημείο 3 του παραρτήματος III του κανονισμού (ΕΚ) αριθ. 552/2004.
               
            
                  2.
               
               
                  Ο κατασκευαστής συντάσσει τα τεχνικά έγγραφα τεκμηρίωσης που περιγράφονται στο σημείο 4 και ο ίδιος ή ο εγκατεστημένος στην Κοινότητα εξουσιοδοτημένος αντιπρόσωπός του, τα διατηρήσει για περίοδο που λήγει τουλάχιστον 10 έτη μετά από την κατασκευή των τελευταίων συστατικών στοιχείων στη διάθεση των σχετικών εθνικών εποπτικών αρχών για την επιθεώρησή τους και στη διάθεση των παρόχων υπηρεσιών αεροναυτιλίας που ενσωματώνουν τα συγκεκριμένα συστατικά στοιχεία στα συστήματά τους. Ο κατασκευαστής ή ο εγκατεστημένος στην Κοινότητα εξουσιοδοτημένος εκπρόσωπός του ενημερώνει τα κράτη μέλη σχετικά με το πού και πώς διατίθενται τα ανωτέρω τεχνικά έγγραφα τεκμηρίωσης.
               
            
                  3.
               
               
                  Εφόσον ο κατασκευαστής δεν είναι εγκατεστημένος στην Κοινότητα, υποδεικνύει το πρόσωπο (ή πρόσωπα) που διαθέτει τα συστατικά στοιχεία στην κοινοτική αγορά. Το συγκεκριμένο πρόσωπο (ή πρόσωπα) ενημερώνει τα κράτη μέλη σχετικά με το πού και πώς διατίθενται τα εν λόγω τεχνικά έγγραφα τεκμηρίωσης.
               
            
                  4.
               
               
                  Τα τεχνικά έγγραφα τεκμηρίωσης επιτρέπουν την αξιολόγηση της συμμόρφωσης των συστατικών στοιχείων με τις απαιτήσεις του παρόντος κανονισμού. Εφόσον σχετίζονται με τη συγκεκριμένη αξιολόγηση, τα τεχνικά έγγραφα τεκμηρίωσης καλύπτουν το σχεδιασμό, την κατασκευή και τη λειτουργία των συστατικών στοιχείων.
               
            
                  5.
               
               
                  Ο κατασκευαστής ή ο εξουσιοδοτημένος εκπρόσωπός του διατηρεί αντίγραφο της δήλωσης συμμόρφωσης ή καταλληλότητας προς χρήση μαζί με τα τεχνικά έγγραφα τεκμηρίωσης.
               
            
   
      ΠΑΡΑΡΤΗΜΑ V
      Προϋποθέσεις που αναφέρονται στο άρθρο 11
      
                  1.
               
               
                  Ο πάροχος υπηρεσιών αεροναυτιλίας διαθέτει μεθόδους αναφοράς στο πλαίσιο της οργάνωσής του, οι οποίες διασφαλίζουν και αποδεικνύουν την αμεροληψία του και την ανεξάρτητη κρίση του σε ό,τι αφορά τις δραστηριότητες ελέγχου.
               
            
                  2.
               
               
                  Ο πάροχος υπηρεσιών αεροναυτιλίας εξασφαλίζει ότι το προσωπικό που συμμετέχει στις διαδικασίες ελέγχου διενεργεί τους ελέγχους με τη μέγιστη δυνατή επαγγελματική ακεραιότητα και τη μέγιστη δυνατή τεχνική επάρκεια, καθώς και ότι δεν ενδίδει σε τυχόν πιέσεις ή κίνητρα, ιδίως οικονομικού χαρακτήρα, που θα μπορούσαν να επηρεάσουν την κρίση του ή τα αποτελέσματα των ελέγχων του, ειδικά από άτομα ή ομάδες ατόμων που θίγονται από τα αποτελέσματα των ελέγχων.
               
            
                  3.
               
               
                  Ο πάροχος υπηρεσιών αεροναυτιλίας διασφαλίζει ότι το προσωπικό που συμμετέχει στις διαδικασίες ελέγχου έχει πρόσβαση σε εξοπλισμό που επιτρέπει την ορθή διενέργεια των απαιτούμενων ελέγχων.
               
            
                  4.
               
               
                  Ο πάροχος υπηρεσιών αεροναυτιλίας διασφαλίζει ότι το προσωπικό που συμμετέχει στις διαδικασίες ελέγχου διαθέτει έγκυρη τεχνική και επαγγελματική εκπαίδευση, ικανοποιητική γνώση των απαιτήσεων για τους ελέγχους που πρέπει να διενεργεί, επαρκή πείρα στις σχετικές εργασίες, καθώς και την ικανότητα που απαιτείται για να συντάσσει τις δηλώσεις, τα μητρώα και τις εκθέσεις που τεκμηριώνουν τη διενέργεια των ελέγχων.
               
            
                  5.
               
               
                  Ο πάροχος υπηρεσιών αεροναυτιλίας διασφαλίζει ότι το προσωπικό που συμμετέχει στις διαδικασίες ελέγχου είναι ικανό να εκτελεί τους ελέγχους με αμεροληψία. Η αμοιβή τού εν λόγω προσωπικού δεν εξαρτάται από τον αριθμό των ελέγχων που διενεργεί ή από τα αποτελέσματα των ελέγχων αυτών.
               
            
   
      ΠΑΡΑΡΤΗΜΑ VI
      Μέρος A:   Απαιτήσεις για τον έλεγχο των συστημάτων που αναφέρονται στο άρθρο 11 παράγραφος 1
      
                  1.
               
               
                  Ο έλεγχος των συστημάτων αποδεικνύει τη συμμόρφωση των συστημάτων αυτών με τις απαιτήσεις διαλειτουργικότητας, επιδόσεων, έκτακτης ανάγκης και ασφάλειας του παρόντος κανονισμού σε περιβάλλον αξιολόγησης, το οποίο ανταποκρίνεται στο επιχειρησιακό πλαίσιο των συστημάτων αυτών. Συγκεκριμένα, ο έλεγχος ερωτηματοθετών τρόπου λειτουργίας S αποδεικνύει:
                  
                              —
                           
                           
                              την ορθή λειτουργία κωδικού SI, καθώς και την ορθή λειτουργία κωδικού II/SΙ·
                           
                        
                              —
                           
                           
                              ότι ο συνδυασμός συστημάτων ή/και διαδικασιών παρακολούθησης της σύγκρουσης ΚΕ, καθώς και ο τρόπος επαναφοράς λειτουργίας μετριάζουν δεόντως τους κινδύνους σύγκρουσης ΚΕ·
                           
                        
                              —
                           
                           
                              ότι ο τρόπος επαναφοράς λειτουργίας δεν συγκρούεται με το σχέδιο εκχώρησης ΚΕ.
                           
                        
            
                  2.
               
               
                  Ο έλεγχος των συστημάτων που καθορίζονται στο άρθρο 1 παράγραφος 2 διενεργείται σύμφωνα με κατάλληλες και αναγνωρισμένες πρακτικές δοκιμής.
               
            
                  3.
               
               
                  Τα εργαλεία δοκιμής που χρησιμοποιούνται για τον έλεγχο των καθοριζόμενων στο άρθρο 1 παράγραφος 2 συστημάτων διαθέτουν κατάλληλες λειτουργικές δυνατότητες.
               
            
                  4.
               
               
                  Από τον έλεγχο των συστημάτων που καθορίζονται στο άρθρο 1 παράγραφος 2 του παρόντος κανονισμού προκύπτουν τα στοιχεία του τεχνικού φακέλου που απαιτούνται βάσει του σημείου 3 του παραρτήματος IV του κανονισμού (ΕΚ) αριθ. 552/2004, καθώς και ακόλουθα στοιχεία:
                  
                              —
                           
                           
                              περιγραφή της εφαρμογής,
                           
                        
                              —
                           
                           
                              έκθεση των επιθεωρήσεων και δοκιμών που πραγματοποιήθηκαν πριν από την έναρξη λειτουργίας του συστήματος.
                           
                        
            
                  5.
               
               
                  Ο πάροχος υπηρεσιών αεροναυτιλίας διαχειρίζεται τις δραστηριότητες ελέγχου και ιδίως:
                  
                              —
                           
                           
                              καθορίζει το κατάλληλο επιχειρησιακό και τεχνικό περιβάλλον αξιολόγησης, το οποίο πρέπει να ανταποκρίνεται στο επιχειρησιακό περιβάλλον,
                           
                        
                              —
                           
                           
                              ελέγχει εάν το σχέδιο δοκιμών περιγράφει την ενσωμάτωση των συστημάτων που καθορίζονται στο άρθρο 1 παράγραφος 2 σε επιχειρησιακό και τεχνικό περιβάλλον αξιολόγησης,
                           
                        
                              —
                           
                           
                              ελέγχει εάν το σχέδιο δοκιμών καλύπτει πλήρως τις εφαρμοζόμενες απαιτήσεις διαλειτουργικότητας, επιδόσεων, έκτακτης ανάγκης και ασφάλειας του παρόντος κανονισμού,
                           
                        
                              —
                           
                           
                              διασφαλίζει την συνάφεια και την ποιότητα της τεχνικής τεκμηρίωσης και του σχεδίου δοκιμών,
                           
                        
                              —
                           
                           
                              προγραμματίζει την οργάνωση των δοκιμών, το προσωπικό, την εγκατάσταση και τη διαμόρφωση της πλατφόρμας δοκιμών,
                           
                        
                              —
                           
                           
                              διενεργεί τις επιθεωρήσεις και τις δοκιμές, όπως ορίζεται στο σχέδιο δοκιμών,
                           
                        
                              —
                           
                           
                              συντάσσει την έκθεση με τα αποτελέσματα των επιθεωρήσεων και δοκιμών.
                           
                        
            
                  6.
               
               
                  Ο πάροχος υπηρεσιών αεροναυτιλίας διασφαλίζει ότι τα συστήματα που προσδιορίζονται στο άρθρο 1 παράγραφος 2 και λειτουργούν σε περιβάλλον αξιολόγησης πληρούν τις απαιτήσεις διαλειτουργικότητας, επιδόσεων, έκτακτης ανάγκης και ασφάλειας του παρόντος κανονισμού.
               
            
                  7.
               
               
                  Μετά την επιτυχή ολοκλήρωση του ελέγχου συμμόρφωσης, οι πάροχοι υπηρεσιών αεροναυτιλίας συντάσσουν δήλωση ΕΚ ελέγχου του συστήματος, την οποία υποβάλλουν στην εθνική εποπτική αρχή μαζί με τον σχετικό τεχνικό φάκελο, όπως απαιτείται βάσει του άρθρου 6 του κανονισμού (ΕΚ) αριθ. 552/2004.
               
            Μέρος B:   Απαιτήσεις για τον έλεγχο των συστημάτων που αναφέρονται στο άρθρο 11 παράγραφος 2
      
                  1.
               
               
                  Ο έλεγχος των συστημάτων αποδεικνύει τη συμμόρφωση των συστημάτων αυτών με τις απαιτήσεις διαλειτουργικότητας, επιδόσεων, έκτακτης ανάγκης και ασφάλειας του παρόντος κανονισμού μέσα σε περιβάλλον αξιολόγησης, το οποίο ανταποκρίνεται στο επιχειρησιακό πλαίσιο των συστημάτων αυτών. Συγκεκριμένα, ο έλεγχος ερωτηματοθετών τρόπου λειτουργίας S αποδεικνύει:
                  
                              —
                           
                           
                              την ορθή λειτουργία κωδικού SI, καθώς και την ορθή λειτουργία κωδικού II/SI,
                           
                        
                              —
                           
                           
                              ότι ο συνδυασμός συστημάτων παρακολούθησης της σύγκρουσης ΚΕ, καθώς και ο τρόπος επαναφοράς λειτουργίας μετριάζουν δεόντως τους κινδύνους σύγκρουσης ΚΕ,
                           
                        
                              —
                           
                           
                              ότι ο τρόπος επαναφοράς λειτουργίας δεν συγκρούεται με το σχέδιο εκχώρησης ΚΕ.
                           
                        
            
                  2.
               
               
                  Ο έλεγχος των συστημάτων που προσδιορίζονται στο άρθρο 1 παράγραφος 2 διενεργείται σύμφωνα με κατάλληλες και αναγνωρισμένες πρακτικές δοκιμής.
               
            
                  3.
               
               
                  Τα εργαλεία δοκιμής που χρησιμοποιούνται για τον έλεγχο των καθοριζόμενων στο άρθρο 1 παράγραφος 2 συστημάτων διαθέτουν κατάλληλες λειτουργικές δυνατότητες.
               
            
                  4.
               
               
                  Από τον έλεγχο των συστημάτων που καθορίζονται στο άρθρο 1 παράγραφος 2 του παρόντος κανονισμού προκύπτουν τα στοιχεία του τεχνικού φακέλου που απαιτούνται βάσει του σημείου 3 του παραρτήματος IV του κανονισμού (ΕΚ) αριθ. 552/2004, καθώς και ακόλουθα στοιχεία:
                  
                              —
                           
                           
                              περιγραφή της εφαρμογής,
                           
                        
                              —
                           
                           
                              έκθεση των επιθεωρήσεων και δοκιμών που πραγματοποιήθηκαν πριν από την έναρξη λειτουργίας του συστήματος.
                           
                        
            
                  5.
               
               
                  Ο πάροχος υπηρεσιών αεροναυτιλίας καθορίζει το κατάλληλο επιχειρησιακό και τεχνικό περιβάλλον αξιολόγησης, το οποίο πρέπει να ανταποκρίνεται στο επιχειρησιακό περιβάλλον και αναθέτει την εκτέλεση των δραστηριοτήτων ελέγχου σε κοινοποιημένο οργανισμό.
               
            
                  6.
               
               
                  Ο κοινοποιημένος οργανισμός διευθύνει τις δραστηριότητες ελέγχου και ειδικότερα:
                  
                              —
                           
                           
                              καθορίζει το κατάλληλο επιχειρησιακό και τεχνικό περιβάλλον αξιολόγησης, το οποίο πρέπει να ανταποκρίνεται στο επιχειρησιακό περιβάλλον,
                           
                        
                              —
                           
                           
                              ελέγχει εάν το σχέδιο δοκιμών περιγράφει την ενσωμάτωση των συστημάτων που προσδιορίζονται στο άρθρο 1 παράγραφος 2 σε επιχειρησιακό και τεχνικό περιβάλλον αξιολόγησης,
                           
                        
                              —
                           
                           
                              ελέγχει εάν το σχέδιο δοκιμών καλύπτει πλήρως τις εφαρμοζόμενες απαιτήσεις διαλειτουργικότητας, επιδόσεων, έκτακτης ανάγκης και ασφάλειας του παρόντος κανονισμού,
                           
                        
                              —
                           
                           
                              διασφαλίζει την συνάφεια και την ποιότητα της τεχνικής τεκμηρίωσης και του σχεδίου δοκιμών,
                           
                        
                              —
                           
                           
                              προγραμματίζει την οργάνωση των δοκιμών, το προσωπικό, την εγκατάσταση και τη διαμόρφωση της πλατφόρμας δοκιμών,
                           
                        
                              —
                           
                           
                              διενεργεί τις επιθεωρήσεις και τις δοκιμές, όπως ορίζεται στο σχέδιο δοκιμών,
                           
                        
                              —
                           
                           
                              συντάσσει την έκθεση με τα αποτελέσματα των επιθεωρήσεων και δοκιμών.
                           
                        
            
                  7.
               
               
                  Ο κοινοποιημένος οργανισμός εξασφαλίζει ότι η εφαρμογή της ανταλλαγής πληροφοριών που υποστηρίζει τη διαδικασία εκχώρησης και χρήσης κωδικών τρόπου λειτουργίας S IC, ενσωματωμένων σε συστήματα που λειτουργούν σε προσομοιωμένο επιχειρησιακό περιβάλλον πληροί τις απαιτήσεις διαλειτουργικότητας, επιδόσεων, έκτακτης ανάγκης και ασφάλειας του παρόντος κανονισμού.
               
            
                  8.
               
               
                  Μετά την επιτυχή ολοκλήρωση των εργασιών ελέγχου, ο κοινοποιημένος οργανισμός συντάσσει πιστοποιητικό συμμόρφωσης σχετικό με τις εργασίες ελέγχου που διεξήγαγε.
               
            
                  9.
               
               
                  Στη συνέχεια, ο πάροχος υπηρεσιών αεροναυτιλίας συντάσσει δήλωση ΕΚ ελέγχου του συστήματος, την οποία υποβάλλει στην εθνική εποπτική αρχή μαζί με τον αντίστοιχο τεχνικό φάκελο, όπως απαιτείται βάσει του άρθρου 6 του κανονισμού (ΕΚ) αριθ. 552/2004.